บอร์ดสลาก เตรียมชง “ครม.” ออกหวยเลขท้าย 2-3 ตัว เล็งเปิดขายปีนี้
บอร์ดกองสลากฯ มีมติจัดทำสลากรูปแบบใหม่ออกหวย 6 หลัก และ 3 หลัก รูปแบบดิจิทัลไม่ต้องจัดพิมพ์ เตรียมเสนอ “ครม.” คาดเปิดจำหน่ายภายในปีนี้
บอร์ดกองสลากฯ มีมติจัดทำสลากรูปแบบใหม่ออกหวย 6 หลัก และ 3 หลัก รูปแบบดิจิทัลไม่ต้องจัดพิมพ์ เตรียมเสนอ “ครม.” คาดเปิดจำหน่ายภายในปีนี้
19 ก.พ. 2566

นายลวรณ แสงสนิท อธิบดีกรมสรรพากร ในฐานประธานกรรมการสลากกินแบ่งรัฐบาล เปิดเผยว่า ที่ประชุมคณะกรรมการสลากกินแบ่งรัฐบาล หรือบอร์ด มีมติเห็นชอบให้จัดทำสลากรูปแบบใหม่ ทั้งสลากเลข 6 หลัก (L6) และสลากเลข 3 หลัก (N3) ด้วย หลังจากที่เคยเสนอเรื่องดังกล่าวถึงกระทรวงการคลังแล้ว
อย่างไรก็ตามแม้บอร์ดเห็นชอบแล้ว แต่ยังมีความเห็นเรื่องการปรับปรุงรายละเอียดอีกเล็กน้อย ซึ่งบอร์ดจะนำมาแก้ไขรายละเอียดอีกครั้ง แล้วจะนำกลับมาเสนอที่กระทรวงการคลัง และเสนอคณะรัฐมนตรี (ครม.) ต่อไป เพื่อเตรียมเปิดจำหน่ายรางวัลเลขท้ายดังกล่าว ภายในปี 2566
สำหรับ L6 จะคล้ายสลากที่จำหน่ายในปัจจุบัน เป็นรูปแบบสลากดิจิทัลไม่ต้องจัดพิมพ์ เพื่อนำบางส่วนจำหน่ายผ่านแอปเป๋าตังจำหน่าย ในราคา 80 บาท เป็นแบบไม่สะสมเงินรางวัล
ส่วนสลาก N3 ซึ่งเป็นแบบสะสมเงินรางวัล จำหน่ายราคา 50 บาท โดยมีทั้ง 3 ตัวตรง 3 ตัวโต๊ด รางวัล 2 ตัว และรางวัลแจ็กพ็อตพิเศษ แต่วิธีการขายนั้นอาจใช้แบบไฮบริด ผสมกับทั้งแบบเดินขายจดใส่กระดาษ และผ่านแอปฯ เป๋าตังโดยตัวแทนจำหน่ายขายให้ประชาชน แบบจดกระดาษตามกำหนด และผู้ขายจะส่งข้อมูลการขาย แบบเคลียร์วันต่อวัน ผ่านระบบดิจิทัล ให้กับสำนักงานสลากฯ
ทั้งนี้บอร์ดมีมติให้นำสลากดังกล่าวไปจัดสรรให้ผู้ค้าในระบบต่อไป โดยแบ่งเป็น
จำนวน 2 ล้านใบ เข้าสู่ระบบสลากดิจิทัล ในแอพพลิเคชั่น เป๋าตัง
จำนวน 1 ล้านใบ จะเข้าสู่ระบบการจองซื้อ